فرانسیسی نو آبادیاتی برکینا فاسو میں حج انتظامات (کتاب)

فرانسیسی نو آبادیاتی برکینا فاسو میں حج انتظامات در حقیقت قارئین کا اردو معاونتی ترجمہ ہے جب کہ اصل کتاب کا عنوان L'administration coloniale française et les pèlerins de La Mecque : le cas des Voltaïques ہے۔ عنوان میں مکہ کی زیارت جیسے الفاظ کا ذکر ہے، جو ظاہر ہے حج کا اشارہ ہے، اگر چیکہ اس سے مراد عمرہ بھی ہو سکتا ہے، جس کا مطلب ما ورائے حج پورے سال کا بھی احاطہ ہو سکتا ہے۔ دور سابق میں برکینا فاسو کو فرانسیسی Voltaïques یا وولٹائکس کہتے تھے، جو نام اب متروک ہو چکا ہے۔ مذکورہ کتاب 1995ء کی اشاعت ہے اور اس کی مصنفہ جولیئیٹ وان ڈوک (Juliette Van Duc) ہے۔ یہ کتاب دراصل ایک علمی کام ہے جو نوآبادیاتی دور میں نوآبادیاتی طاقتوں کے مذہب اور روایات پر اثرات کا جائزہ لیتا ہے، خاص طور پر اس بات پر غور کرتا ہے کہ کس طرح نوآبادیاتی حکمرانوں نے حج کے سفر جیسی بنیادی مذہبی عبادت کو اپنے تسلط، نگرانی اور سیاسی حکمت عملی کے ذریعے منظم اور قابو میں رکھنے کی کوشش کی۔

 فرانسیسی حکومت کی مذہبی سرگرمیوں پر گرفت 
کتاب میں دکھایا گیا ہے کہ فرانسیسی انتظامیہ نے نہ صرف مذہبی عبادات تک رسائی کی اجازت دینے یا روکنے کا اختیار اپنے ہاتھ میں رکھا بلکہ سفر کے طریقے، دستاویزات اور اجازت نامے جیسے انتظامی عناصر بھی کنٹرول کیے، جس سے مسلمانوں کے مذہبی تجربات اور ان کی سماجی شناخت پر براہِ راست اثر پڑا۔ نوآبادیاتی حکمرانوں نے حج کو محض ایک روحانی فریضہ نہیں بلکہ ایک سیاسی اوزار کے طور پر استعمال کیا، تاکہ وہ مقامی مسلم رہنماؤں، روحانی جماعتوں اور ممکنہ مزاحمت یا اثر و رسوخ رکھنے والی جماعتوں کو زیر نگرانی رکھ سکیں۔ مجموعی طور پر، اس کتاب کا جائزہ ظاہر کرتا ہے کہ فرانسیسی نوآبادیاتی انتظامیہ نے حج کے مسافروں کے تجربات اور ان کی روحانی آزادی کو اپنی نوآبادیاتی حکمت عملی اور انتظامی ڈھانچے کے طے شدہ اصولوں کے مطابق کنٹرول اور تشکیل دیا، جس سے نہ صرف مذہبی عمل بلکہ اجتماعی اور سیاسی شناخت بھی متاثر ہوئی۔

 مصنفہ جولیئیٹ وان ڈوک کی دیگر تحقیقات 
نیدر لینڈز یونیورسٹی کی افریقی مطالعات پر خلاصہ جات کی کتاب میں جولیئیٹ وان ڈوک کا بھی نمایاں ذکر ملتا ہے، جس میں مصنفہ برکینا فاسو کے گھانا پر اثرات کے دل چسب پہلو لکھتی ہیں جو فرانسیسی نو آبادیات اور اسلامی روایات کی اپج ہیں۔ مصنفہ کے مطابق غیر ملکی ممالک کی قربت نے گھانا کے علاقے باوکو کو خیالات، تکنیکوں اور مصنوعات کے تبادلے کے لیے ایک موزوں خطہ بنا دیا ہے۔ یہاں متعدد مذاہب ایک ساتھ موجود ہیں اور اسلام کے حوالے سے بھی مختلف رجحانات پائے جاتے ہیں، مثلاً سنّی مسلمان، تیجانیہ سلسلے کے پیروکار اور وہابی گروہ۔ مصنفہ نے یہ سمجھنے کی کوشش کی ہے کہ باوکو کے علاقے میں، جہاں ایک مرابوطی (روحانی پیشوا) خاندان کی شاخ آباد ہے، اسلام کس طرح پھیلا اور اس ضمن میں قرآنی تعلیم نے کس حد تک ایک اہم کردار ادا کیا۔

یہ مطالعہ مقامی سطح پر کیے گئے میدانی سروے اور شہر میں موجود مختلف آبادیاتی گروہوں سے تعلق رکھنے والے مسلمانوں کے انٹرویوز پر مبنی ہے، جن میں نوآبادیاتی دور میں آنے والے اولین اساتذہ کی اولاد بھی شامل ہے۔ مضمون میں اس زمانے کے گھانا اور بالائی وولٹا (موجودہ بُرکینا فاسو) کے درمیان روابط کا بھی ذکر کیا گیا ہے۔ مصنفہ نے سرحد کے دونوں جانب مسلم تعلیم کی ارتقائی صورتِ حال کا جائزہ لیا ہے اور 1957ء میں آزادی کے بعد باوکو میں رونما ہونے والی تبدیلیوں کو بیان کیا ہے، جب گھانا اور بعد ازاں بُرکینا فاسو میں ایک مخصوص سیاسی رجحان نے تدریسی طریقوں اور نصاب کی جدیدیت کو فروغ دیا۔

 حوالہ جات 

زمرہ:حج